Supertaal: Nuus » Nasionale Staat van Inperking
Tuis » Ernstig » Nuus » Nasionale Staat van Inperking (kiemvakansie, grendelstatus)
Nasionale Staat van Inperking [boodskap #130669] So, 05 April 2020 08:29
'n Voorstelling van die koronavirus.
Op 15 Maart 2020 het pres. Cyril Ramaphosa aangekondig dat Suid-Afrika vir 21 dae in 'n grendelstaat sal verkeer om die verspreiding van die koronavirus (COVID-19) te bekamp. Dié keimvakansie duur van Donderdag, 26 Maart om 23:59:59 tot Donderdag, 16 April 2020 om 23:59:59.
Skole sal in die tyd gesluit wees, 'n reisverbord is ingestel en mense is versoek om tuis te bly. Mense mag slegs hul huise verlaat om inkopies te doen of nooddienste te verrig. Die Suid-Afrikaanse Nasionale Weermag (SANW) is op 'n gereedheidsgrondslag geplaas om die polisie en ander staatsdepartemente by te staan in die toepassing van die afsluiting.
Dit lyk egter of daar verskillende reëls vir verskillende mense geld. As jy met jou hond op straat gevang word, wag 'n boete van R5000 (herhaalde oortreders kan ses maande gevangenisstraf ontvang), maar taksies kan tot kapasitiet gelaai word. Talle beskou ook die verbod op sigarette en drank as absolute malligheid.
Ondertussen het Moody’s ons ekonomie na rommelstatus afgegradeer en die rand verhandel teen bykans R20 teenoor die Amerikaanse dollar. Dis nou die derde kredietgraderingsagentskap wat dit doen, ná Standard & Poor’s (S&P) en Fitch die land reeds vroeër afgegradeer het. Koswinkels maak GROOT geld soos mense paniekaankope doen, maar die res van die ekonomie staan botstil.
Tog hoop ons dat ons huisarres lewens sal spaar en dat die ekonomie hierna spoedig tot sy vorige glorie sal herstel.
Sterkte en hou goeie moed, ons detensie (inhokking) is amper verby!
Re: Nasionale Staat van Inperking [boodskap #130737 is 'n antwoord op boodskap #130669] Do, 09 April 2020 18:23
Pres. Ramaphosa het pas aangekondig dat die grendeltydperk vir 'n verder twee weke verleng sal word. Dit beteken dat daar van vandag af 'n verder 21 dae van inperking (tot die einde van April) sal geld. Daar was ook 'n aanduiding dat die meegaande maatreëls gewysig (hopelik verslap) kan word. Ek neem aan verder aankondigings sal binne die volgende paar dae hieroor bekend gemaak word.
Re: Nasionale Staat van Inperking [boodskap #131004 is 'n antwoord op boodskap #130737] Vr, 24 April 2020 07:08
Gister is vyf vlakke van inperking afgekondig. Suid-Afrika was tot dusver op vlak 5, maar maatreëls sal van 1 Mei na vlak 4 verslap word. Wat dit beteken, is nog nie presies duidelik nie, maar mense sal weer sigarette en dalk self alkohol in matige hoeveelhede kan koop.
Vlak 5: Drastiese maatreëls word vereis om die verspreiding van die virus te bekamp om lewens te red.
Vlak 4: Sommige aktiwiteit word toegelaat onderworpe aan uiterste voorsorgmaatreëls om gemeenskapsoordrag en uitbrekings te beperk.
Vlak 3: Sommige maatreëls kan opgehef word, insluitend werk en sosiale aktiwiteit, om 'n hoë risiko van oordrag te takel.
Vlak 2: Verdere beperkings word opgehef, maar sosiale distansiëring en beperking op sekere ontspannings- en sosiale aktiwiteit duur voort om 'n hernude verspreiding van die virus te voorkom.
Vlak 1: Normale aktiwiteit kan hervat, met voorsorgmaatreëls en gesondheidsriglyne wat te alle tye gevolg moet word.
Re: Nasionale Staat van Inperking [boodskap #131094 is 'n antwoord op boodskap #131004] Wo, 29 April 2020 18:19
Die reëls vir vlak 4, in kort:
* 'n Aandklokreël geld van 20:00 tot 05:00.
* Mense kan dan van 06:00 tot 09:00 binne 'n 5km radius van hul huise oefen. Dis 3 ure van fietsry, stap of hardloop in die fris winterlug.
* Dan word goedere en wegneemetes van 09:00 tot 20:00 afgelewer.
* Die eerste groep leerders gaan eers 1 Junie terug skool toe.
* Geen sigarette (ondanks pres. Ramaphosa se versekering) of alkohol word verkoop nie.
Vreemd, veral as mens dink die doel is om die verspreiding van 'n virus te keer, of hoe? In verdere nuus: Die hoof van die VN se Kommissie vir Menseregte, Georgette Gagnon, is bekommerd oor Suid Afrika se "giftige inperkingskultuur" en wit mense kwalifiseer steeds nie vir regeringshulp nie, ongeag hoe benard die situasie.
Re: Nasionale Staat van Inperking [boodskap #131278 is 'n antwoord op boodskap #131094] Wo, 13 Mei 2020 19:01
Oom Cyril praat vanaand weer met die volk, en wil die hele land teen die einde van Mei op valk 3 hê. Hy sê dat plekke met die hoogste vlakke van infeksie sal dalk op vlak 4 moet bly. Ondertussen sal hulle voortgaan om veranderinge aan die vlak 4-regulasies aan te bring. Die res van die toespraak was basies net 'n geprekery vir mense om die reëls te gehoorsaam, tesame met 'n goeie dosis politieke retoriek.
Re: Nasionale Staat van Inperking [boodskap #131384 is 'n antwoord op boodskap #131278] So, 24 Mei 2020 17:26
Die agbare president is vanaand weer aan die woord. Die HELE land word blykbaar op 1 Junie na vlak 3 afgeskuif. Brandpunte (hot spots) wek egter kommer, waar die kiem floreer en vinnig versprei. Dit sluit plekke in soos Pretoria (Tshwane), Johannesburg, Kaapstad, ens.
Vlak 3 sal meer vryhede en ekonomiese aktiwiteite toelaat. Mense sal onder andere enige tyd van die dag kan oefen en die aandklokreël word afgeskaf. Alkohol sal onder streng voorwaardes op beperkte dae verkoop mag word, maar sigarette en tabakprodukte is steeds verbode. Restaurante bly gesluit en mense sal steeds nie kerk toe kan gaan of hulle hare kan gaan sny nie.
Werkers mag (meestal) terugkeer na hulle werkplekke, waar hulle daagliks gesatineer en getoets moet word. Mense wat tuis kan werk moet liefs aanhou om dit te doen. Mense oor 60 of met onderliggende mediese kondisies word gemaan om tuis bly.
Skole word heropen en die kurrikulum sal dienooreenkomstig verkort word. Leerders van grade 7 en 12 kan op 1 Junie terugkeer skool toe, hoewel dit nie afgedwing sal word nie.
Re: Nasionale Staat van Inperking [boodskap #131407 is 'n antwoord op boodskap #131384] Di, 26 Mei 2020 17:37
Drie dae later en die land word weer toegespreek. Die keer oor godsdienstige byeenkomste. Dit volg nadat pres. Donald Trump onlangs kerkbyeenkomste in die Verenigde State van Amerika as noodsaaklike dienste verklaar het.
Vanaand se boodskap is dat dienste in Suid-Afrika vanaf 1 Junie af hervat mag word. Kerkgangers moet maskers dra en gesonde sosiale afstande handhaaf. Gebou moet voor en na die tyd gesatineer word. Byeenkomste sal verder tot 'n maksimum van 50 persone beperk wees.
Vorige onderwerp: Skok-bewerings teen Magnus Malan
Tyd nou: Do Jul 09 23:37:24 UTC 2020